Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 20.05.2022

**Αρ. Πρωτ.: 747**

ΠΡΟΣ: κ. Α. Πλεύρη, Υπουργό Υγείας

**ΚΟΙΝ: «Πίνακας Αποδεκτών»**

ΘΕΜΑ: «Επιτακτική ανάγκη προμήθειας και διάθεσης Γ’ Σφαιρίνης για να κρατηθούν στη ζωή εκατοντάδες ασθενείς στη χώρα**»**

**Κύριε Υπουργέ,**

Όπως γνωρίζετε, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με την παρούσα επιστολή απευθύνουμε κραυγή αγωνίας και απόγνωσης για ένα ύψιστης σημασίας θέμα που αφορά στις ζωές εκατοντάδων ασθενών, οι οποίοι, για να κρατηθούν στη ζωή με τις εξειδικευμένες θεραπείες που ακολουθούν, απαιτείται η χορήγηση Γ’ Σφαιρίνης.

Η Γ’ Σφαιρίνη, εδώ και καιρό, βρίσκεται σε έλλειψη στα φαρμακεία του ΕΟΠΥΥ, από τα οποία διατίθεται στους ασφαλισμένους ως εξειδικευμένη φαρμακευτική ουσία, ενώ και ο ΙΦΕΤ δηλώνει αδυναμία στη διάθεσή της, δεδομένων των ελαχίστων αποθεμάτων, τα οποία προφανώς διατίθεται μόνο στα νοσοκομεία και μόνο για όλως εξαιρετικής ανάγκης καταστάσεις.

Το πρόβλημα εδράζεται στο ότι η αρμόδια Επιτροπή Διαπραγμάτευσης Φαρμάκου του Υπουργείου Υγείας, δεν έχει προχωρήσει στη σχετική διαπραγμάτευση εδώ και πάρα πολύ καιρό και οι εταιρείες που εισάγουν τη συγκεκριμένη φαρμακευτική ουσία δηλώνουν ότι υπάρχει έλλειψη (!), «έλλειψη» που οφείλεται στο μεγάλο clawback και κάνει, προφανώς, «ασύμφορη» την προμήθεια και διάθεσή της στον ΕΟΠΥΥ…

Τι γίνεται όμως με τους δεκάδες ασθενείς που διατηρούνται στη ζωή με την τακτική λήψη Γ’ Σφαιρίνης στο πλαίσιο των ειδικών θεραπευτικών σχημάτων που ακολουθούν;

Ποιος είναι αυτός ή ποιοι είναι αυτοί οι υπεύθυνοι που δεν λαμβάνουν υπόψη τους ανθρώπινες ζωές χρονίως πασχόντων συνανθρώπων μας;

Υπάρχει κάποιος που να σας έχει ενημερώσει, ως φυσικό και πολιτικό προϊστάμενο του καθ’ ύλην αρμόδιου Υπουργείου, κι εάν ναι, γιατί κύριε Υπουργέ δεν έχει λυθεί «χθές» το θέμα, μαζί με το αρμόδιο Υπουργείο Οικονομικών;

Έχει αναρωτηθεί κανείς ότι με τη συνέχιση αυτής της κατάστασης, εκατοντάδες χρονίως πάσχοντες ασθενείς στη χώρα μας έχουν περιέλθει σε απόγνωση, σε πλήρες αδιέξοδο, ότι η χώρα μας τίθεται στην ίδια θέση με τριτοκοσμικές χώρες επειδή δεν μπορεί να βρει και να διαθέσει 10εκ € (περίπου τόσα χρειάζονται για να προμηθευτεί η χώρα τις απαραίτητες ποσότητες Γ’ Σφαιρίνης για ένα χρόνο);

Έχει αναρωτηθεί κανείς ότι με την κατάσταση αυτή συντελείται ένα έγκλημα έναντι εκατοντάδων ανθρώπων στη χώρα μας, με τον πλέον βασανιστικό και επώδυνο τρόπο;

**Κύριε Υπουργέ,**

Θέλουμε να πιστεύουμε πως δεν ήσασταν ενήμερος για όλα αυτά.

Τώρα όμως είστε ενήμερος.

Πλέον, η ζωή εκατοντάδων χρονίως πασχόντων ασθενών στη χώρα μας που κάνουν χρήση Γ’ Σφαιρίνης για τη θεραπεία τους, βρίσκεται στα χέρια σας και για την ακρίβεια, εξαρτάται η ζωή τους από τις άμεσες αποφάσεις και ενέργειες που πρέπει και σας καλούμε να λάβετε.

Κάθε ανθρώπινη ζωή είναι ανεκτίμητη και δεν μπορεί ούτε και πρέπει να γίνεται «μέσο» οικονομικής πίεσης ή «διαπραγματευτικό εργαλείο».

Γι’ αυτή την ανθρώπινη ζωή, για κάθε ανθρώπινη ζωή, για τη ζωή με ασφάλεια και αξιοπρέπεια αγωνιζόμαστε και θα συνεχίσουμε να αγωνιζόμαστε και να διεκδικούμε ως Ε.Σ.Α.μεΑ., ως αναπηρικό κίνημα της χώρας, και αυτή την ανθρώπινη ζωή, την καθεμία ανθρώπινη ζωή, σας καλούμε να προστατεύσετε ΑΜΕΣΑ με ΑΜΕΣΕΣ ενέργειες και πολιτικές αποφάσεις σας.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Επικρατείας, κ. Γ. Γεραπετρίτη
* Γραφείο Υπουργού Οικονομικών, κ. Χ. Σταϊκούρα
* Γραφείο Υφυπουργού παρά τω Πρωθυπουργώ, κ. Άκη Σκέρτσου
* Γραφείο Αναπλ. Υπουργού Υγείας, κ. Α. Γκάγκα
* Γραφείο Αναπλ. Οικονομικών, κ. Θ. Σκυλακάκη
* Διοικήτρια ΕΟΠΥΥ, κ. Θ. Καρποδίνη
* Κόμματα Ελληνικού Κοινοβουλίου
* Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |